Det Økonomiske og Sociale Udvalgs udtalelse om "Kommissionens meddelelse om resultaterne af den offentlige høring om revurdering af kommunikationslovgivningen i 1999 og vejledende principper for de nye rammebestemmelser"

(2001/C 14/07)

Kommissionen for De Europæiske Fællesskaber besluttede den 2. maj 2000 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Göran Lagerholm til ordfører. Sektionen vedtog sin udtalelse den 8. september 2000.

Det Økonomiske og Sociale Udvalg vedtog på sin 376. plenarforsamling af 18.-19. oktober 2000, mødet den 19. oktober, enstemmigt følgende udtalelse

1. Kommissionens meddelelse

1.1. Meddelelsen aflægger rapport om høringen i forbindelse med revurderingen af kommunikationslovgivningen i 1999(1) og drager en række konklusioner vedrørende Kommissionens kommende forslag til nye rammebestemmelser for området. Deltagerne i høringen gav udtryk for modstridende holdninger bl.a. til finansieringen af de nationale myndighedsorganer, til indførelse af to tærskler for asymmetriske forpligtelser vedrørende netadgang og samtrafik, til retningslinjer for prisrimelighed i forbindelse med forsyningspligtydelser og til brugerfunktioner og tjenestekvalitet.

1.2. På grundlag af høringen konkluderer Kommissionen, at de fremtidige rammebestemmelser skal bygge på de oprindelige forslag på alle områder undtagen et, nemlig netadgang og samtrafik, hvor Kommissionen - modsat sine tidligere erklærede intentioner - har besluttet ikke at indføre to tærskler for ex ante-forpligtelser for aktører med stærk markedsposition.

2. Kommentarer

2.1. Det Økonomiske og Sociale Udvalg værdsætter den fremgangsmåde, Kommissionen har valgt at benytte i forbindelse med forberedelsen af denne vigtige lovgivning, som skal sætte skub i liberaliseringen af markederne for elektronisk kommunikation. Det er overbevist om, at den omfattende offentlige høring med mere end 200 svar fra en bred vifte af forskellige interessegrupper væsentligt har forbedret betingelserne for at få gennemført effektive og bredt accepterede regler, og det opfordrer Kommissionen til oftere at gennemføre offentlige høringer.

2.2. Efter at Kommissionen forelagde sin meddelelse om resultaterne af høringen om revurdering af kommunikationslovgivningen i 1999 og vejledende principper for de nye rammebestemmelser, har Det Økonomiske og Sociale Udvalg vedtaget sin udtalelse om revurderingen (24. maj 2000). ØSU støtter i princippet hovedlinjerne i Kommissionens forslag, men fremsætter nogle specifikke bemærkninger til forskellige punkter og vender sig kraftigt mod et bestemt punkt, nemlig forslaget om at indføre to tærskler for ex ante-forpligtelser for aktører med stærk markedsposition.

2.3. Kommissionens konklusioner af høringen og dens redegørelse for de overvejelser, der skal danne grundlag for forslaget til et direktiv, som fastlægger de reviderede rammebestemmelser vedrørende elektronisk kommunikationsinfrastruktur og tilhørende tjenester, er fuldt ud på linje med de synspunkter, ØSU gav udtryk for i sin udtalelse.

2.4. Det glæder navnlig ØSU at konstatere, at Kommissionen har ændret opfattelse hvad angår tærskler for ex ante-lovgivning, som pålægger nogle aktører forpligtelse til at imødekomme rimelige anmodninger om netadgang til priser dikteret af omkostningerne og på ikke-diskriminerende grundlag.

2.5. Det glæder også ØSU at konstatere, at Kommissionen af høringen konkluderer, at andre områder, hvortil ØSU i udtalelsen fremsatte specifikke bemærkninger, for fremtiden skal behandles i overensstemmelse med ØSU's henstillinger.

2.6. ØSU forstår Kommissionens optagethed af spørgsmålet om muligheden for at drage beslutninger truffet af de nationale myndighedsorganer i tvivl. Kommissionen bør have mulighed for at kræve sådanne beslutninger suspenderet, når de ikke er i overensstemmelse med rammebestemmelserne.

2.7. Som der også blev givet udtryk for som led i den offentlige høring, finder ØSU det rigtigt, at der både på nationalt og grænseoverskridende plan etableres enkle klagebehandlings- og tvistbilæggelsesprocedurer for brugerne og forbrugerne. Beføjelserne og procedurerne i den forbindelse bør henlægges til de nationale myndighedsorganer og til Kommunikationsgruppen på højt niveau.

Bruxelles, den 19. oktober 2000.

Göke Frerichs

Formand for

Det Økonomiske og Sociale Udvalg

(1) EFT C 204 af 18.7.2000, s. 3.